బెంగళూరు: శుక్రవారం సాయంత్రం బెంగళూరు నడిరోడ్డుపై దారుణ సంఘటన చోటుచేసుకుంది. ఓ మహిళ తాగిన మైకంలో కారు నడుపుతున్నభర్తపై పలుమార్లు కాల్పులు జరిపింది. అతడు తప్పించుకుని పారిపోవడంతో వెంటాడి... వేటాడి మరీ చంపబోయింది. సమయానికి స్థానికులు స్పందించడం, పోలీసుల రంగం ప్రవేశంతో ఈ హైడ్రామాకి తెరపడింది. ఆమె భర్త తృటిలో మరణం నుంచి తప్పించుకున్నాడు. వివరాల్లోకి వెళితే... సాయిరాం (53), హంస (48) దంపతులు బెంగళూరులోని హెచ్ఎస్ఆర్ లేవుట్లో నివసిస్తున్నారు. శుక్రవారం తమిళనాడులోని హోసూరు నుంచి బెంగళూరు ప్రయాణమైన వీరిద్దరూ దారిలో ఆగి లంచ్ చేశారు. మద్యం కూడా సేవించారు. ప్రయాణంలో వీరిమధ్య గొడవ మొదలుకాగా కారు బెంగళూరు చేరుకునే సమయానికి మరింత ముదిరింది. మాటామాటా పెరగడంతో తీవ్ర ఆగ్రహంతో ఊగిపోయిన హంస... కారులో ఉంచిన పిస్టల్ తీసి డ్రైవింగ్ చేస్తున్న భర్త సాయిరాం పొట్టలోకి మూడు రౌండ్లు కాల్పులు జరిపింది. సాయిరాం ఆమెనుంచి తప్పించుకునేందుకు కారు దిగి రోడ్డుపై వెళుతున్న బస్సు ఎక్కేశాడు. అయినా శాంతించని హంస... కారు తనచేతుల్లోకి తీసుకుని రయ్మని దూసుకొచ్చి బస్సుకు అడ్డం పెట్టింది. బస్సులోకి పరుగెట్టి మళ్లీ కాల్పులు మొదలు పెట్టింది. ప్రయాణికులు వెంటనే స్పందించి ఆమెను అడ్డుకున్నారు. పోలీసులకు సమాచారం ఇవ్వడంతో... ఆమెను అరెస్టు చేసి తీవ్రంగా గాయపడిన సాయిరాంను ఆస్పత్రిలో చేర్పించారు. ప్రస్తుతం సాయిరాం ఆరోగ్యం నిలకడగానే ఉందనీ వైద్యులు వెల్లడించారు. తాగిన మైకంలో ఉద్రేకంగా మాట్లాడుతున్న హంసను విచారించడం పోలీసులకు ఒకపట్టాన కుదరలేదని సమాచారం. గత కొంత కాలంగా వీరి వైవాహిక జీవితం వివాదాల మయంగా ఉన్నట్టు చెబుతున్నారు. ఆమె మత్తులో నుంచి బయటివచ్చాక మరిన్ని వివరాలు బయటికి వస్తాయని చెబుతున్నారు.
bengaluru: sukravaaram saayantram bengaluru nadiroddupai daaruna sanghatana chotuchesukundi. oo mahila taagina maikamlo kaaru naduputunnabhartapai palumaarlu kaalpulu jaripindi. atadu tappinchukuni paaripovadamto ventadi... vetadi mari champaboindi. samayaniki sthaanikulu spandinchadam, polisula rangam pravesamto ee hydramaki terapadindi. aame bharta thrutilo maranam nunchi tappinchukunnadu. vivaraalloki velithe... sairam (53), hamsa (48) dampatulu bengaluruloni hechsr levutlo nivasistunnaaru. sukravaaram tamilanaadulooni hosuru nunchi bengaluru prayaanamaina veeriddaruu daarilo aagi lanch chesaru. madyam kuudaa sevinchaaru. prayaanamlo veerimadhya godava modalukaagaa kaaru bengaluru cherukune samayaniki marinta mudirindi. matamata peragadamtho teevra aagrahamto oogipoyina hamsa... kaarulo unchina pistal teesi driving chestunna bharta sairam pottaloki moodu roundlu kaalpulu jaripindi. sairam aamenunchi tappinchukunenduku kaaru digi roddupai velutunna bassu ekkesadu. aina saantinchani hamsa... kaaru tanachetulloki teesukuni raymani doosukochi bassuku addam pettindi. bassuloki parugetti malli kaalpulu modalu pettindi. prayaanikulu ventane spandinchi aamenu addukunnaru. polisulaku samacharam ivvadamtho... aamenu arestu chesi teevramgaa gaayapadina saayiraamnu aaspatrilo cherpinchaaru. prastutam sairam aarogyam nilakadagaane undanee vaidyulu velladinchaaru. taagina maikamlo udrekamgaa maatlaadutunna hamsanu vichaarinchadam polisulaku okapattana kudaraledani samacharam. gatha kontha kaalamgaa veeri vaivaahika jeevitam vivaadaala mayamgaa unnattu chebutunnaru. aame mattulo nunchi bayativacchaaka marinni vivaraalu bayatiki vastaayani chebutunnaru.